Twee vas ná mislukte transitoroofArgieffoto. (Foto: Twitter via @MotopiSelekaJr) Twee verdagtes is Woensdag aangekeer nadat ŉ Fidelity ADT-geldwa in Desember in Mosselbaai deur rowers aangeval is. Die gepantserde voertuig is op 6 Desember deur ses mans by die Engen-motorhawe in Mosselbaai in die Wes-Kaap aangeval. Volgens Zinzi Hani, woordvoerder van die Valke, het die mans die sekerheidwag van sy vuurwapen beroof en toe probeer om toegang tot die voertuig se kluis te verkry. “Die rowers was egter nie suksesvol nie en het kort daarna in ŉ wegkommotor gevlug. Die motor is later verlate gevind.” Die polisie kon intussen een van die verdagtes identifiseer en Woensdag (4 Januarie) is lede van George se eenheid vir prioriteitsmisdaadondersoek saam met lede van die Tuinroete se blitspatrollie na Thembalethu, waar die verdagte glo weggekruip het. Twee mans, 32 en 36 onderskeidelik, is in hegtenis geneem. Hulle sal na verwagting Vrydag in die landdroshof in Mosselbaai verskyn op aanklag van die roof van ŉ vuurwapen en ŉ gepoogde transitoroof. Volgens Hani sal nog verdagtes waarskynlik binnekort aangekeer word. Intussen is die polisie in Noordwes warm op die spoor van ŉ groep verdagtes nadat nóg ŉ Fidelity-geldwa Donderdagoggend op die N12 tussen Wolmaransstad en Klerksdorp beroof is. “Die groep verdagtes het in vier voertuie gery en in die transitovoertuig vasgery, wat veroorsaak het dat dit tot stilstand gekom het. Die geldwa is gebombardeer en die verdagtes het met ŉ onbekende bedrag geld op die vlug geslaan,” het brig. Athlenda Mathe, polisiewoordvoerder van Noordwes, gesê. Die verdagtes het ook twee vuurwapens, wat aan sekuriteitswagte van Fidelity behoort, gebuit. Die vuurwapens is egter later teruggevind. Die N12 is intussen weer oopgestel vir verkeer.